บิ๊กชาย มั่นใจ กำปั้นไทยชุดยูธโอลิมปิก ไม่กลับบ้านมือเปล่า
บิ๊กชาย สมชาย พูลสวัสดิ์ ประธานเทคนิคฯ มั่นใจมวยเยาวชนชุดลุยยูธโอลิมปิกเกมส์ 2018 ที่เมืองฟ้าขาว ไม่กลับบ้านมือเปล่า มีเหรียญใดเหรียญหนึ่งกลับมาแน่นอน หลังโชว์ผลงานได้อย่างยอดเยี่ยมที่ฮังการี สั่งสตาฟฟ์โค้ชคุมเข้มทั้งชายหญิง ติวเข้มเรื่องการต่อยเข้าเป้า และเรื่องการทำฟาวล์ให้น้อยที่สุด เชื่อมวยยุคนี้มีความแข็งแกร่ง ไม่มีหมดแรงแน่นอน,ความเคลื่อนไหวทีมมวยเยาวชนชาติไทยชาย-หญิง ที่เตรียมล่าเหรียญทองรายการยูธโอลิมปิกเกมส์ 2018 ระหว่างวันที่ 6-18 ต.ค.ที่บัวโนสไอเรส ประเทศอาร์เจนตินา ล่าสุดทีมมวยประกอบด้วย รุ่น 52 กก. สราวุธ สุขเทศ รุ่น 60 กก.จากอธิชัย เพิ่มทรัพย์ เจ้าของเหรียญทองเยาวชนโลก และรุ่น 75 กก. วีระพล จงจอหอ ยังคงซ้อมเข้มที่โรงเรียนกีฬาโคราช ภายใต้การคุมเข้มของ โค้ชธง พ.อ.ธง ทวีคูณ เฮดโค้ช และ อ.เพิก พึ่งปัญญา ส่วนทีมหญิง รุ่น 57 กก. พัณพัชรา สมนึก เจ้าของเหรียญทองแดงเยาวชนเอเชีย รุ่น 60 กก.หญิง พรทิพย์ บัวป่า เจ้าของเหรียญทองเยาวชนเอเชีย ภายใต้การคุมเข้มของ ฮวน ฟอนตาเนียล เฮดโค้ช และ โค้ชแต๊ก ชัยชุมพล ชำนาญมาก,ล่าสุด บิ๊กชาย สมชาย พูลสวัสดิ์ ประธานพัฒนาเทคนิคสมาคมมวยฯ เปิดเผยว่า หลังจากที่เยาวชนชุดนี้สร้างผลงานได้อย่างยอดเยี่ยมในรายการเยาวชนชิงแชมป์โลกที่ฮังการี ทำให้ทุกคนรวมถึงทีมงานและสมาคมมวยฯ มีความมั่นใจมากขึ้น จากที่ตนไปดูถึงขอบเวทีต้องยอมรับว่านักมวยยุคนี้ไม่ว่าชุดใหญ่รวมถึงเยาวชน เรื่องแรงไม่มีหมดสามารถต่อสู้กับนักชกทุกชาติได้อย่างสบายทั้ง 3 ยก ต้องชมแผนการฝึกซ้อมทำให้นักชกมีการพัฒนาการที่ดีขึ้นอย่างเป็นระบบ อย่างไรก็ตาม เพื่อความไม่ประมาท ตนได้กำชับกับทางสตาฟฟ์โค้ชให้ติวเข้มเรื่องการต่อยเข้าเป้า ต่อยอย่างไรให้มีคะแนน รวมถึงเรื่องการทำฟาวล์ให้น้อยที่สุด,ประธานเทคนิคฯ กล่าวอีกว่า ตอนนี้เราเดินมาถูกทางแล้วเพียงแต่ต้องใช้เวลา อย่างในเอเชียนเกมส์แม้เราจะล้มเหลวไม่มีเหรียญทองกลับมา อาจด้วยปัจจัยรอบข้างรวมถึงเรื่องการตัดสินที่ไม่ค่อยจะเป็นธรรมเท่าไหร่ก็ตาม แต่ก็ต้องยอมรับในการตัดสิน แต่สิ่งหนึ่งที่ดีใจคือเด็กหน้าใหม่มีการพัฒนาและได้เหรียญกันทุกคนนั้นเท่ากับเป็นการเพิ่มความมั่นใจให้มากขึ้น ยิ่งในเยาวชนชิงแชมป์โลกด้วยแล้วเด็กที่ได้เหรียญก็มีชื่อไปลุยยูธโอลิมปิกเกมส์ทำให้ตนมั่นใจว่ายูธโอลิมปิกเกมส์ครั้งนี้ทีมนักสมัครเล่นไม่กลับบ้านมือเปล่าแน่นอน ยังไม่อยากพูดถึงเหรียญทองแต่เชื่อว่า 1-3 มีมาฝากแฟนมวยชาวไทยแน่.
บิ๊กชาย มั่นใจมวยเยาวชนชุดลุยยูธโอลิมปิกเกมส์ 2018 ที่เมืองฟ้าขาว ไม่กลับบ้านมือเปล่า มีเหรียญใดเหรียญหนึ่งกลับมาแน่นอน หลังโชว์ผลงานได้อย่างยอดเยี่ยมที่ฮังการี
บิ๊กชาย,สมชาย พูลสวัสดิ์,สมาคมมวยสากลสมัครเล่น,นักมวยทีมชาติไทย,ยูธโอลิมปิกเกมส์